  Туспуктэм: Удмуртиысь Кун Кенешлэн пресс-службаез Майя Бывальцева Шаркан ёросысь «Восход» но «Ошмес» огазеяськонъёсын кивалтӥсьлы, Удмуртиысь Кун Кенешлэн депутатэзлы Анатолий Хохряковлы «Удмурт Элькунлэн дано кунмуртэз» ним сётӥзы. Со сярысь улосвыл тӧролэн но кивалтэтлэн пресс-службазы ивортӥз. Анатолий Хохряков 1982-тӥ арын колхозын механик луыса ужаны кутскиз. Гурт возёсын ужатозяз валтӥсь инженер но, колхозлэн тӧроез но вал. Ужез быгатыса радъямезлы луыса, али соин кивалтоно огазеяськонъёс котыр ласянь азинско: выль гидъёс пукто, ужан интыос кылдо, выль техника басьто, тросгес ваньбур потто. 2022-тӥ арын Шаркан ёросын 47 процентсэ йӧлэз «Ошмесын» (20 сюрс тонна пала) но «Восходын» (19 сюрс тонна пала) кыскизы. Озьы ик ёросъя 45 процентсэ ю тысез отын жильдӥзы. Огазеяськонъёс юрттэмен мерлыко удыс но азинске. Нош 2022-тӥ арын Быгы гуртын «Вуонысь гурт» элькун ӵектосэз улонэ пыӵато. Анатолий Хохряков гурт возёсын 40 арлэсь трос ужа, Удмуртиысь гурт возёс удысысь дано ужась луэ, озьы ик элькунлэн данъян грамотаеныз, «За заслуги перед Отечеством» орденлэн II но I степенё медаленыз пусъемын. « Туж бадӟым тау аслам коллективелы, быдэс Шаркан ёрослы. «Комплексное развитие сельских территорий» программае ми шумпотыса пыриським, али Быгыын Вуонысь гурт лэсьтӥськом. Милям ужпуммы – гурт возёсын тросгес ваньбур поттон, соин валче ужасьёсмылэсь улон ӟечлыксэс умоятон. Азьпалан туж трос уж, ӵошен асьмеос ваньзэ вормом » Анатолий Хохряков, Удмуртилэн дано кунмуртэз Данъетэз Шараканын Спортъя XXIX элькун тол гурт шудонъёсты усьтон ужрад дыръя сётӥзы. Тодэ вайытом, гурт шудонъёсын вормисьёсты ёросъёсын улӥсьёслэн лыдзыя куинь группаосын шараязы. Тегъёс: Удмуртия гуртвозёс кивалтӥсьёс данокунмурт Шаркан данъетъёс  